Diari Oficial de la Generalitat Valenciana


Sumari del DOGV 6419, del 17-12-2010 (2010/13909)

ORDRE 36/2010, de 7 de desembre, de la Conselleria de Benestar Social, per la qual es convoca el XII Premi Literari de Narrativa per a Dones.
---------------------------------------------------------------------------------------------------------------------------------------------

### Dades del document

Número de DOGV
:   6419

Data del DOGV
:   17-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13886


Data del document
:   07-12-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 36/2010, de 7 de desembre, de la Conselleria de Benestar Social, per la qual es convoca el XII Premi Literari de Narrativa per a Dones. [2010/13850]
La Direcció General de la Dona i per la Igualtat de la Conselleria de Benestar Social és l'òrgan directiu a què li correspon, segons el Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social, entre d'altres funcions, les d'elaborar, promoure i executar les mesures necessàries per a fer efectiu el dret d'igualtat de tracte i d'oportunitats entre dones i hòmens, amb independència de la seua circumstància o condició i promoure la seua participació en totes les esferes de la vida política, civil, laboral, econòmica, social i cultural en l'àmbit de la Comunitat Valenciana.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens. Així mateix, estes accions s'inclouen en les polítiques d'igualtat que el Consell du a terme.
A fi de promoure i incentivar el paper de la dona en la societat i atenent a la històrica consideració cultural i social que ha posicionat al gènere femení en clar desavantatge, sobretot quant a les seues oportunitats educacionals i laborals, a proposta de la Direcció General de la Dona i per la Igualtat, s'inclouen en la seua programació anual una sèrie d'activitats, entre les quals destaca un concurs de narrativa per a fomentar la seua creativitat literària i donar-li un via d'expressió, dirigit a dones residents en la Comunitat Valenciana.
En virtut d'això i de les facultats conferides Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social, l'article 47.11 del Decret Legislatiu de 26 de juny de 1991, amb què s'aprova el Text Refós de la Llei d'Hisenda Pública de la Generalitat, i l'article 28 de la Llei 5/1983, de 30 de desembre, del Consell,
ORDENE
Article 1. Objecte
Es convoca el XII Premi Literari de Narrativa per a Dones i s'aproven les bases per les quals es regirà la seua concessió, que s'inclouen com a annex I de la present ordre.
Article 2. Pressupost
1. La present convocatòria queda condicionada a l'existència en els pressupostos econòmics de l'any 2011 de crèdit adequat i suficient per a això en l'aplicació pressupostària 60.41.36.6478.965.18.1 i haurà de publicar-se en el Diari Oficial de la Comunitat Valenciana a este efecte la resolució de la Conselleria de Benestar Social en què es determine l'aplicació pressupostària i la quantia global màxima que li servisca de suport.
Les ajudes concedides per mitjà d'esta ordre no necessiten ser notificades a la Comissió Europea, per no ajustar-se al que exigix l'article 107.1 del tractat TFUE, atés que els/les beneficiaris/es finals de la subvenció són persones físiques.
DISPOSICIONS FINALS
Primera. Autorització
S'autoritza la Subsecretaria de la Conselleria de Benestar Social i la Direcció General de la Dona i per la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona. Vigència
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera Recursos
Conforme establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present ordre, que esgota la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui detente la titularitat de la Conselleria de Benestar Social, en el termini d'un mes comptador des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
València, 7 de desembre de 2010
La consellera de Benestar Social,
ANGÉLICA SUCH RONDA
ANNEX I
Bases
Primera. Objecte
Constituïx l'objecte de les presents bases regular el procediment de concessió del XII Premi Literari de Narrativa per a Dones.
Segona. Participants
Podrà participar en este concurs qualsevol dona major d'edat i resident en la Comunitat Valenciana, podent presentar un màxim de dos obres en valencià o castellà, indistintament. Les obres hauran de ser rigorosament originals i inèdites en tota la seua extensió.
Tercera. Premis
1. Es concedirà un primer premi de 2.350 euros i dos accèssits de 600 euros cada un. Un d'estos recaurà necessàriament en l'obra d'una autora pertanyent a una associació de dones.
2. L'import del premi estarà subjecte a la retenció de l'Impost sobre la Renda de les Persones Físiques (IRPF) que marca la llei.
3. L'entrega del XII Premi Literari de Narrativa per a Dones i dels accèssits tindrà lloc prioritàriament en el marc de la XLI Fira del Llibre que se celebrarà a València, en un acte públic que organitzarà la Direcció General de la Dona i per la Igualtat.
4. No es tornaran les obres no guanyadores.
Quarta. Condicions tècniques de les obres
El tema serà lliure, no excedirà de 12 folis ni serà inferior a 4, mecanografiats a doble espai en DIN A4. Es valorarà, a més de la qualitat de l'obra, la coherència narrativa i la ruptura dels estereotips masculins i femenins tradicionals.
Quinta. Presentació de treballs i documentació
1. Els treballs que es presenten aniran acompanyats de la corresponent fitxa d'inscripció, degudament omplida, el model de la qual s'adjunta com a annex II, expressant l'acceptació de les bases.
2. Les obres s'entregaran en un sobre gran i tancat, sense firma ni senyal que especifique la seua procedència (excepte la indicació, si és el cas, de ser membre d'una associació de dones), figurant únicament al seu exterior el títol de l'obra. En el sobre s'inclouran l'original i quatre còpies. L'apartat C) de la fitxa d'inscripció (identificació de l'obra), s'apegarà en el sobre una vegada tancat.
3. L'apartat A) de la fitxa d'inscripció (dades de sol·licitud), que inclou les dades personals de l'autor/a de l'obra, s'introduirà en un sobre xicotet en el qual s'indicarà el seu número de registre i quedarà en poder de la Direcció General de la Dona i per la Igualtat. S'acompanyarà de:
a) Autorització expressa (marcant la casella corresponent) a la Conselleria de Benestar Social, perquè esta comprove les dades d'identitat de la persona sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
Si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a dur a cap les actuacions procedents per a aclarir-la.
Si la persona sol·licitant no presta el seu consentiment, haurà d'aportar còpia compulsada o autenticada del document nacional d'identitat, passaport o número d'identificació d'estranger/a, segons siga procedent.
b) Autorització expressa (marcant la casella corresponent) a la Conselleria de Benestar Social perquè esta comprove les dades de domicili i residència de la persona sol·licitant per mitjà del Sistema de Verificació de Dades de Residència, segons establix el Reial Decret 523/2006, de 28 d'abril. No obstant això:
Si la persona interessada no presta el seu consentiment, ha modificat el seu empadronament en els dos últims mesos, o si el domicili no consta en el Sistema de Verificació de Dades de Residència o el que hi figura és diferent del facilitat per la dita persona, haurà d'aportar original, còpia compulsada o còpia autentificada del certificat del seu empadronament.
c) Autorització expressa (marcant la casella corresponent) a la Conselleria de Benestar Social, perquè esta obtinga, de forma directa, l'acreditació, per mitjans telemàtics, de trobar-se al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat i Tresoreria General de la Seguretat Social, previstes en l'article 18 del Reial Decret 887/2006, de 21 de juliol, pel qual s'aprova el Reglament de la Llei 38/2003, General del Subvencions. No obstant:
Si la persona sol·licitant no presta la seua autorització, haurà d'aportar certificats positius expedits per l'AEAT, Conselleria d'Economia, Hisenda i Ocupació i Tresoreria General de la Seguretat Social, expressius de trobar-se al corrent en el compliment de les obligacions fiscals i amb la Seguretat Social.
d) Declaració responsable, de no estar incurses/os en cap de les prohibicions per a obtindre la condició de beneficiàries/s de subvencions públiques, de conformitat amb l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit.
4. Finalment l'apartat B) de la fitxa d'inscripció (resguard per a l'autor/a), serà segellada i registrada, i tornada a la concursant, com a justificant de la seua presentació.
5. En cas de pertànyer a una associació de dones, caldrà acreditar-ho documentalment al presentar els treballs.
Sexta. Lloc i termini de presentació
1. El termini de presentació començarà l'endemà de la publicació d'esta ordre en el Diari Oficial de la Comunitat Valenciana i finalitzarà el 28 de febrer de 2011.
2. Els treballs i la documentació que els acompanya es presentaran en qualsevol de les seus de la Direcció General de la Dona i per la Igualtat d'Alacant (c/ Óscar Esplá, núm. 33-35, 03911), Castelló (c/ Ensenyament, núm. 10, 12077), i València (c/ Náquera, núm. 9, 46692) o en qualsevol dels llocs que, amb caràcter general, establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sèptima. Resolució del concurs
1. La competència per a resoldre la present convocatòria correspon a la directora general de la Dona i per la Igualtat, per delegació del titular de la Conselleria de Benestar Social, d'acord amb el que establix la Resolució de 26 de febrer de 2009, del conseller de Benestar Social, sobre delegació de l'exercici de competències en determinats òrgans de la Conselleria (DOCV núm. 5967, de 4 de març de 2009), amb veredicte vinculant previ del jurat, una vegada examinats els treballs presentats.
2. La resolució de la convocatòria es notificarà a les guanyadores del concurs, en el termini de 10 dies a partir de la data en què es dicte.
3. La falta de resolució i notificació dins del termini de la resolució del concurs produirà l'efecte desestimatori i este quedarà desert.
4. El jurat, en la valoració de les obres presentades, tindrà en compte:
- La qualitat literària.
- La coherència narrativa.
- La defensa de valors no discriminatoris ni sexistes i la ruptura d'estereotips masculins i femenins tradicionals.
5. El jurat serà nomenat i presidit per la directora general de la Dona i per la Igualtat, i estarà compost a més de per la presidenta, o persona en qui delegue, per quatre vocals elegits/des entre persones de reconegut prestigi en el món cultural i social. El procés de designació serà el següent:
- Un/a llicenciat/da en Ciències de la Informació, designat/da per la Direcció General de la Dona i per la Igualtat.
- Un/a llicenciat/da en Ciències de la Comunicació, designat/da per la Direcció General de la Dona i per la Igualtat.
- Un/a escriptor/a, designat/da per la Direcció General de la Dona i per la Igualtat.
- Un/a crític/a literari/a, designat/da per la Direcció General de la Dona i per la Igualtat.
6. La identitat de les persones que componen el jurat es farà pública en el tauler d'anuncis de la Direcció General de la Dona i per la Igualtat, amb anterioritat a l'expiració del termini de presentació de sol·licituds.
7. El jurat podrà proposar deixar desert qualsevol dels premis, no podent recaure en la mateixa persona més d'un.
Octava. Drets i cessió de les obres
Els treballs premiats seran cedits per les seues autores a la Direcció General de la Dona i per la Igualtat, que es reserva el dret de divulgar-los o de difondre'ls públicament i reproduir-los, sense que per això les autores, a les quals se'ls reconeix la propietat de les seues obres, en meriten cap dret.
Novena. Acceptació de les bases
La participació en este concurs suposa la total acceptació de les presents bases.